Kalender 9 November - Kuns En Vermaak - Republikein
Friday, November 16th, 15:57:05
Kalender 9 November
09 November 2018 | Kuns en vermaak
» Die bekende sangduo BLEND tree vanaand en môreaand om 19:00 by die Wolfshack in Windhoek op. BLEND is gewild vir hul akoestiese weergawes van bekende en verskeie oorspronklike liedjies. Die duo het ook onlangs hul vollengte album, In Transit, vrygestel, wat tydens die show te koop sal wees. Vir meer inligting oor BLEND of Wolfschack, besoek hul onderskeie Facebook-blaaie.
» Sluit om 10:00 by Midgard Country Estate aan vir 'n prettige uitstappie met die gesin. Braaivleis en slaai sal beskikbaar wees. Kinderaktiwiteite sluit 'n splinternuwe avontuureiland-kasteel, mini-gholf, kunsklasse en ’n Kersmark in. Toegang beloop N$50 by die hek.
» Side by Side behels uitvoerings deur Orkes 1 van Hemholtz Musikgimnasium, Karlsruhe, en Namibië se Jeugorkes (Yona). Hulle bied môre verskeie uitvoerings onder leiding van Hans-Jochen Stiefel by Windoek Hoërskool aan. Môre kan jy die jong kinders van Yona en 'n groep entoesiastiese hoërskoolmusikante uit Duitsland ontmoet. Om 18:00 vind ’n gesamentlike konsert plaas, waartydens Namibiese en Duitse kinders verskeie items saam uitvoer. Die Hemholtz Musikgimnasium-orkes sal op hul eie, meer gevorderde werke fokus, en uiteindelik sal Yona vir die laaste item by hulle aansluit. Die geleentheid beoog om jongmense aan te spoor om klassieke musiek te maak en te waardeer, en ook om brûe tussen verskillende kulture te bou. Toegang is gratis, maar skenkings is welkom.
» Vier St. Joe's Day by Joe’s Beerhouse met shows deur Just Jack en ander bands. As jy iets in geel aantrek, kan jy ’n prys wen. Dit begin 11:00 en geselekteerde biere word teen spesiale pryse verkoop.
» Wêreldmusiekdag 2018: Die legendes Ras Lando & The Internationals bied jou die geleentheid om die diepste wortels van Namibiese kultuur deur reggae te ervaar. Die geleentheid word om 19:30 by die Franko-Namibiese Kultuursentrum (FNCC) aangebied. Kaartjies kos N$70 en kan by die deur gekoop word. Vir meer inligting, besoek die FNCC se Facebook-blad.
» Jo Black tree vanaand om 18:30 by SKW op. Die show is ten bate van kankerbewusmaking. Kaartjies is by die deur teen N$280 beskikbaar. Moenie Jo se eerste optrede ooit in Namibië misloop nie.
» Twee jong Namibiese kunstenaars werk saam aan 'n multimedia-uitstalling, wat die dubbelsinnigheid van monumente in ’n koloniale Windhoek ondersoek en politieke kompleksiteite aanspreek. MA NDILI open vandag om 18:30 by die Goethe-Institut. Die uitstalling duur tot 30 November voort.
» ’n Galadinee om fondse vir Mej. Namibië 2018 se sosiale program en haar deelname aan Mej. Wêreld 2018 in te samel, vind by die Roman Parish Hall in Windhoek plaas. Die gasspreker is Sam Shivute en topvermaak sal aangebied word. Kaartjies is by Pick n Pay en aanlyn by webtickets.com.na beskikbaar.
» Die wenner van die Kaapse Fringe Fresh Performer-toekenning en die Kaapse Fringe Fresh Creative-toekenning, Billy Langa, is vanaand in Tswalo op die Warehouse-teater se verhoog te sien. Tswalo behels gedigte wat deur middel van stem en beweging aan die gehoor oorgedra word, en temas soos chaos en skoonheid, bloed en geboorte, en liefde en oorlog aanspreek. Kaartjies is by die deur beskikbaar en die show begin om 19:00.